En llibertat el conductor que va atropellar mortalment un ciclista menor a Roquetes.
Els Mossos d'Esquadra han deixat en llibertat, pendent de comparèixer davant del jutge quan se'l citi, el conductor del camió que va xocar i atropellar mortalment un menor a Roquetes dissabte. L'home, de 50 anys i nacionalitat espanyola, va ser arrestat per un presumpte delicte d'homicidi imprudent. Va donar positiu en el control de drogues. El conductor va ser deixat en llibertat dissabte a última hora de la nit, després de prendre-li declaració a la comissaria de Tortosa. L'accident va passar al punt quilomètric 20 de la TV-3421, a Roquetes. L’avís del sinistre es va donar a les 13.43 i al lloc de l’accident s’hi van desplaçar quatre dotacions de Mossos d’Esquadra, tres de bombers, dues ambulàncies i un helicòpter del SEM.